Die Heilige Skrif, die onfeilbare Woord van God, soos dit verstaan en uitgelê is in die 16de eeuse Hervorming waarvan ons die dankbare erfgename is, vorm die grondslag van hierdie Volksraad.
Ons glo dat Hy oor die lotgevalle van nasies en volkere beskik en dat Hy vir ons volk ‘n roeping en bestemming in hierdie land bepaal het. Dit het Hy getoon deur die wyse waarop Hy ons volk deur dieptes en oor hoogtes gelei en telkens wanneer ons in benoudheid was, uitredding geskenk het.
Die Volksraad verklaar dat ons in die huidige omstandighede waar daar vir ons volk — menslik gesproke — geen vooruitsig op die herstel van ons vryheid is nie, ons hoop en verwagting daarvoor op Hom alleen vestig. Wat ons doen, doen ons in biddende opsien tot Hom, in die geloof dat Hy ons deur sy Gees lei en dat Hy in sy almag self die uitkoms daarvan sal bepaal.